শাসকগোষ্ঠী বা ক্ষমতাবান শ্রেণীর শিল্পীদের দাবিয়ে রাখার অপকৌশল এবং এর বিরুদ্ধে তাদের সত্য প্রকাশের অঙ্গীকার_ এ সংগ্রাম নিরবচ্ছিন্নভাবে প্রবহমান। ফলে শিল্পচর্চার ইতিহাস ও উৎকর্ষ মানুষের প্রগতির ধারাবাহিকতা ও উৎকর্ষেরই সমান্তরাল। আজকের পৃথিবীর যে অগ্রগতি, যে বিকাশ, তার নেপথ্যে সম্ভবত শিল্পেরই অবদান সবচেয়ে বেশি। মানুষের জ্ঞান ও চেতনার বিস্তারে শিল্পের চেয়ে কার্যকর মাধ্যম আজও অনাবিষকৃত। সেই প্রাচীনকাল থেকে শিল্পীরাই ছিলেন চেতনার, মুক্তির, সংগ্রামের, সভ্যতার অগ্রপথিক। আগামী শুভ্র সমুজ্জ্বল দিনের গান তাদের কণ্ঠেই প্রথম ধ্বনিত হয়েছে। শোষণ, নিপীড়ন, বন্দিত্বের শেকল ভেঙে ফেলতে তারাই সবচেয়ে বেশি ভূমিকা রেখেছেন। এ জন্যই প্রায় হাজার বছর আগে অভিজাত ব্রহ্মণ্যবাদের বিরুদ্ধে চর্যাপদের এক কবিকে নিজের অন্ত্যজ বাঙালিত্বের সদদ্ভ বিজয় ঘোষণা করতে দেখি। টলস্টয়কে দেখি বিপ্লবপূর্ব রাশিয়ার বাস্তবকে সবচে প্রগাঢ়ভাবে তুলে ধরতে (পুনরুজ্জীবন)। হাওয়ার্ড ফাস্টকে দেখি মার্কিন শাসকশ্রেণীর চরিত্রের নিবিড় বিশ্লেষণ করতে (লাস্ট ফ্রন্টিয়ার, লোলা গ্রেগ-এর উপাখ্যান)। এরকম লাখো উদাহরণ ছড়িয়ে আছে হাজার বছরের শিল্প-সাহিত্যে।